NARIADENIE KOMISIE (ES) č. 1039/2007
z 10. septembra 2007
o pozastavení stálych verejných súťaží ustanovených v kapitolách II a III nariadenia (ES) č. 1898/2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho články 10 a 15,
keďže:
(1)
V súlade s nariadením Komisie (ES) č. 1898/2005 z 9. novembra 2005, ktorým sa stanovujú podrobné pravidlá vykonávania nariadenia Rady (ES) č. 1255/1999, pokiaľ ide o opatrenia na predaj smotany, masla a koncentrovaného masla na trhu Spoločenstva (2), intervenčné agentúry predávajú prostredníctvom verejnej súťaže za zníženú cenu určité množstvá intervenčného masla určeného na použitie pri výrobe cukrárskych výrobkov, zmrzliny a iných potravín. Intervenčné agentúry tiež poskytujú pomoc na používanie masla, koncentrovaného masla a smotany určených na použitie pri výrobe cukrárskych výrobkov, zmrzliny a iných potravín, ako aj na koncentrované maslo určené na priamu spotrebu v Spoločenstve.
(2)
Súčasná situácia na trhu v Spoločenstve a najmä skutočnosť, že nie sú žiadne prebytky a verejné zásoby masla, vedie k tomu, že v rámci týchto postupov verejnej súťaže nedochádza k žiadnemu prideľovaniu. Táto situácia by mala istý čas trvať. Na zjednodušenie riadenia týchto opatrení by bolo vhodné pozastaviť predaj uvedený v článku 1 písm. a) nariadenia (ES) č. 1898/2005, ako aj pomoci ustanovené v písm. b) bodoch i) a ii).
(3)
Aby toto nariadenie nenarúšalo fungovanie verejných súťaží, malo by byť uplatniteľné od začiatku obdobia určeného na predkladanie ponúk na konkrétnu verejnú súťaž.
(4)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Verejné súťaže ustanovené v oddiele 5 kapitoly II a v oddiele 2 kapitoly III nariadenia (ES) č. 1898/2005 sa pozastavujú.
Oznámenie o pozastavení stálych verejných súťaží sa uverejňuje v Úradnom vestníku Európskej únie.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 12. septembra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. septembra 2007